Nagmerrie-vakansie vir gesin van Botswana na terroriste hul as verkeersbeamptes voordoen en slagoffers kaap, ontvoer en beroof | SAFFA.com
Die polisie in Noordwes waarsku motoriste teen ’n bende wat hulle as verkeersbeamptes voordoen en mense aanval.
’n Gesin van Botswana is Donderdag naby Mahikeng aangeval, ontvoer en beroof.
Mense in die omgewing van Mahikeng is al twee maande gelede teen dié aanvalle gewaarsku, sê kol. Adele Myburgh, polisiewoordvoerder in Noordwes.
Dieselfde waarskuwing geld motoriste in die omgewing van Coligny, Stella, Lichtenburg, Ventersdorp en Koster, sê Myburgh.
In die jongste voorval is Andrew Freeman (49), sy vrou, Mandy (50), hul 14-jarige tweelingdogters, oudste dogter (19) en 17-jarige seun etlike ure lank deur rowers aangehou.
Die kinders se name word op versoek van hul ouers weerhou.
Die Freemans was Donderdag van Botswana op pad Stilbaai toe om vir Andrew se broer te gaan kuier. In die omgewing van Mahikeng het ’n man in ’n bruin uniform soortgelyk aan dié van ’n verkeersbeampte in die middel van die pad verskyn en die Freemans voorgekeer.
’n Entjie van daar was ’n geparkeerde wit sedan met Noordwes-nommerplate.
Andrew sê hy het stilgehou en was onseker of hy dalk te vinnig gery het. Hy is beveel om uit te klim en die motor se kattebak oop te maak sodat dit deurgesoek kan word.
Toe hy oor die kattebak buk het hy gehoor hoe ’n vuurwapen oorgehaal word.
“Ek het opgekyk en die sogenaamde verkeersman se gedrag het heeltemal verander,” sê hy.
Andrew het vir Mandy en die kinders geskreeu om uit te spring, maar nóg twee gewapende mans was reeds op hulle.
Andrew is in sy motor teruggedwing en die drie rowers het saam met die gesin in hul Chrysler Grand Voyager gespring en weggejaag.
“Ek kan nie die vrees beskryf toe ek besef dit is nie net die kar wat gesteel word nie, maar ons ook . . . gedagtes van plaasmoorde en ander gewelddadige Suid-Afrikaanse misdade het deur my kop gemaal,” het Mandy later op Facebook geskryf.
Andrew sê hy was bang. “Ek was seker hulle gaan ons almal doodmaak.”
Lyk my dinge in Suid-Afrika werk anders. Hier in Botswana stop ons by ’n padblokkade, ons polisie is betroubaar en vang die skelms.
Die Freemans is beveel om hul oë toe te hou terwyl die rowers met hulle rondry. Die boewe het hul bankkaarte en selfone geëis en gedreig om die egpaar dood te maak en hul kinders seer te maak.
Andrew, wat Tswana magtig is, het gehoor die mans praat dié taal met mekaar en het met die ontvoerders begin kommunikeer.
Die mans het later in digte bosse in ’n onbekende gebied stilgehou waarna ’n vierde rower, in die wit sedan, by hulle aangesluit het. Die mans het die gesin se besittings geplunder en selfs hul padkos opgeëet.
Een van die aanvallers het netjies boekgehou van elke bankkaart se PIN deur dit op individuele papiertjies neer geskryf.
Twee rowers het later by die Freemans gebly terwyl hul makkers vort is om geld te gaan trek.
Andrew sê hy het gehoor hoe die mans met mekaar praat. “Ek het toe ’n bietjie hoop gekry dat hulle ons nie gaan doodmaak nie.”
Een van die rowers het selfs aan hom verduidelik dat daar nie baie geld of werk in Suid-Afrika is nie en dat hulle mense beroof om aan die lewe te bly.
Die twee rowers se makkers het hulle later kom haal en al vier is toe daar weg. Al die Freemans se besittings is gesteel behalwe ’n selfoon wat een van die tweeling versteek het en R120 wat in Andrew se sak was.
Die Freemans het na die polisiekantoor in Mahikeng gery en ’n saak aanhangig gemaak.
Die gesin is daarna terug na Botswana. “Wat anders kon ek maak? Als wat ons by ons gehad het, is weg. Ons bankkaarte is tot op hul limiet leeggesteel,” sê Andrew.
Die goue reël is om aan te hou ry en eers stil te hou as jy seker is dit is veilig.
Kol. Adele Myburgh
Hy het by die polisiekantoor verneem soortgelyke kapings kom gereeld in die omgewing voor.
Die egpaar voel hul storie moet gedeel word sodat mense, veral burgers van Botswana, gewaarsku kan word.
Sedert Mandy se Facebook-inskrywing het hulle al van drie ander gesinne van Botswana gehoor wat dieselfde stel in Suid-Afrika afgetrap het.
Andrew sê sy plaaslike parlementslid het hom meegedeel die regering waarsku burgers gereeld om versigtig te wees wanneer hulle Suid-Afrika besoek.
“Lyk my dinge in Suid-Afrika werk anders. Hier in Botswana stop ons by ’n padblokkade, ons polisie is betroubaar en vang die skelms,” sê hy.
Myburgh sê dit is nie net inwoners van Botswana wat geteiken word nie.
“Mense hier word gewaarsku om in geen omstandighede van die pad af te trek nie, veral nie op ’n verlate stuk pad nie,” sê sy.
Sy raai mense aan om eerder tot by die naaste polisiekantoor te ry of tot op ’n plek waar daar baie mense is.
“Sit jou flikkerligte aan om vir die verkeersmense – as dit regtig verkeersbeamptes is – te wys jy gaan later stilhou,” sê Myburgh.
Rowers doen hulself partykeer ook voor as rylopers, waarsku sy.
“Die goue reël is om aan te hou ry en eers stil te hou as jy seker is dit is veilig,” sê Myburgh.
« Home affairs insists an unabridged birth certificate is not needed for parents travelling with children, but apparently nobody told customs officials
‘Aussiekaners’ laat Afrikaans gedy in Australië »